***პროექტი***

**საქართველოს იუსტიციის უმაღლესი საბჭოს**

**დ ა დ გ ე ნ ი ლ ე ბ ა**

**შეზღუდული შესაძლებლობის მქონე პროცესის მონაწილეებთან**

**მუშაობის სტანდარტებისა და მეთოდიკის დამტკიცების შესახებ**

**მუხლი 1.**

„საერთო სასამართლოების შესახებ“ საქართველოს ორგანული კანონის 49-ე მუხლის პირველი პუნქტის „კ6“ ქვეპუნქტისა და „შეზღუდული შესაძლებლობის მქონე პირთა უფლებების შესახებ“ საქართველოს კანონის 23-ე მუხლის საფუძველზე, დამტკიცებულ იქნეს შეზღუდული შესაძლებლობის მქონე პროცესის მონაწილეებთან მუშაობის სტანდარტები და მეთოდიკა თანდართული სახით.

**მუხლი 2.**

დადგენილება ამოქმედდეს გამოქვეყნებისთანავე.

ნიკოლოზ მარსაგიშვილი

საქართველოს იუსტიციის

უმაღლესი საბჭოს მდივანი

**შეზღუდული შესაძლებლობის მქონე პროცესის მონაწილეებთან**

**მუშაობის სტანდარტები და მეთოდიკა**

**მუხლი 1. რეგულირების სფერო**

1. შეზღუდული შესაძლებლობის მქონე პროცესის მონაწილეებთან მუშაობის სტანდარტები და მეთოდიკა (შემდგომში - სტანდარტი) განსაზღვრავს შესაბამის პროცედურულ მექანიზმებს და ნებისმიერ გონივრულ მისადაგებას იმისათვის, რომ შეზღუდული შესაძლებლობის მქონე პირმა სრულფასოვანი მონაწილეობა შეძლოს სასამართლო საქმისწარმოების პროცესში.

2. სტანდარტის საფუძველს წარმოადგენს საქართველოს კონსტიტუცია, „შეზღუდული შესაძლებლობის მქონე პირთა უფლებების კონვენცია“, „შეზღუდული შესაძლებლობის მქონე პირთა უფლებების შესახებ“ საქართველოს კანონი, „დისკრიმინაციის ყველა ფორმის აღმოფხვრის შესახებ“ საქართველოს კანონი.

3. სტანდარტი შეეხება პროცესის მონაწილე სუბიექტებს - მოსარჩელე, მოპასუხე, მესამე პირი დამოუკიდებელი სასარჩელო მოთხოვნით და ასეთი მოთხოვნის გარეშე, წარმომადგენელი, მოწმე, სპეციალისტი, ექსპერტი, ბრალდებული, მსჯავრდებული, პროკურორი, ადვოკატი, თარჯიმანი, დაზარალებული, მოწმისა და დაზარალებულის კოორდინატორი.

4. სტანდარტის დაცვის მოთხოვნა ვრცელდება როგორც მოსამართლეზე, ისე სასამართლო საქმისწარმოებაში მონაწილე სასამართლოს აპარატის შესაბამის მოსამსახურეზე.

**მუხლი 2. ზოგადი პრინციპები**

1. შეზღუდული შესაძლებლობის მქონე პირებთან ურთიერთობისას უზრუნველყოფილ უნდა იქნეს სხვებთან თანაბარ პირობებში მათთვის ინფორმაციისა და საქმის მასალების მიღების შესაძლებლობა. ამ პროცესში გათვალისწინებულ უნდა იქნეს მათი ინდივიდუალური საჭიროებები, სენსორული განსხვავებები (მხედველობის დარღვევა, სმენის დარღვევა და სხვ.) და შესაძლებლობები (ინტელექტუალური, ფიზიკური და სხვ.).

2. შეზღუდული შესაძლებლობის მქონე პირებთან ეფექტური კომუნიკაცია გულისხმობს სასამართლოს მიერ მათ საჭიროებებსა და შესაძლებლობებზე მორგებული კომუნიკაციის დამყარებას ყველა, მათ შორის, ბგერითი, ხმოვანი, ბეჭდვითი ფორმით, ასევე ელექტრონული და საინფორმაციო ტექნოლოგიების გამოყენებით, ხოლო კომუნიკაციის ამგვარი საშუალებების არარსებობისას სასამართლოს მიერ იმგვარი თანაბრად ეფექტური საშუალებების გამოყენებას, რომლებიც უზრუნველყოფს შეზღუდული შესაძლებლობის მქონე პირებისთვის სხვებთან თანაბარი შესაძლებლობების უზრუნველყოფას.

3. კომუნიკაციის პროცესში სასამართლომ უნდა იხელმძღვანელოს „შეზღუდული შესაძლებლობის მქონე პირთა უფლებების კონვენციით“ განსაზღვრული ზოგადი პრინციპებით:

ა) ადამიანის თანდაყოლილი პიროვნული ღირსების, მისი ინდივიდუალური ავტონომიის პატივისცემა, გადაწყვეტილების მიღების თავისუფლებისა და პიროვნების დამოუკიდებლობის ჩათვლით;

ბ) დისკრიმინაციის დაუშვებლობა;

გ) საზოგადოებრივ ურთიერთობებში სრულყოფილი ჩართვა და მონაწილეობა;

დ) პატივისცემა შეზღუდული შესაძლებლობის მქონე პირთა განსხვავებულობისადმი, მათი აღიარება ადამიანთა შორის არსებული განსხვავებულობის შემადგენელ ნაწილად;

ე) თანაბარი შესაძლებლობის უზრუნველყოფა;

ვ) მისაწვდომობა;

ზ) გენდერული თანასწორობა;

თ) შეზღუდული შესაძლებლობის მქონე ბავშვების შესაძლებლობის განვითარებისა და ინდივიდუალობის შენარჩუნების უფლების პატივისცემა.

4. სასამართლოს უნდა ჰქონდეს ამომწურავი ინფორმაცია იმ სერვისებისა და დამხმარე ტექნოლოგიური საშუალებების თაობაზე, რომლებიც საჭიროა ეფექტური კომუნიკაციის დასამყარებლად.

5. სასამართლომ შეზღუდული შესაძლებლობის მქონე პირებთან ეფექტური კომუნიკაციის უზრუნველყოფისთვის დამხმარე ტექნოლოგიების ან სერვისების გამოყენების საჭიროება უნდა გადაწყვიტოს თითოეული შემთხვევისათვის ინდივიდუალური მიდგომით, შეზღუდული შესაძლებლობის მქონე პირის მიერ დამხმარე ტექნოლოგიის ან სერვისის გამოყენებაზე ამ უკანასკნელის მითითების უპირატესი გათვალისწინებით.

**მუხლი 3. ზოგადი რეკომენდაციები მისაწვდომი კომუნიკაციის შესახებ**

1. მოსამართლემ შეზღუდული შესაძლებლობის მქონე პირს უნდა მისცეს მისი შეზღუდული შესაძლებლობების შესახებ ინფორმაციის წარდგენის შესაძლებლობა და შესთავაზოს კომუნიკაციის განსხვავებული ფორმები მისი ინდივიდუალურობისა და ღირსების უპირატესი გათვალისწინებით.

2. სამართალწარმოების პროცესი იმგვარად უნდა იქნეს წარმართული, რომ შეზღუდული შესაძლებლობის მქონე პირს მიეცეს პროცესში აქტიური მონაწილეობის შესაძლებლობა მისი ინდივიდუალური მახასიათებლების გათვალისწინებით. სხვებთან თანაბარ პირობებში სამართალწარმოების პროცესში მონაწილეობის უზრუნველსაყოფად სასამართლომ უნდა უზრუნველყოს შეზღუდული შესაძლებლობის მქონე პირის შესაძლებლობებისა და საჭიროებების განსაზღვრა.

3. დაუშვებელია შეზღუდული შესაძლებლობის მქონე პირის მიმართ დამამცირებელი და ღირსების შემლახველი დამოკიდებულება. სამართალწარმოების პროცესმა უნდა უზრუნველყოს ღირსებისა და პატივის დაცვაზე დამყარებული მეთოდების დაცვა, რომლებიც დადგენილია „შეზღუდული შესაძლებლობის მქონე პირთა უფლებების კონვენციითა“ და საქართველოს კანონმდებლობით.

4. შეზღუდული შესაძლებლობის მქონე პირთან კომუნიკაცია საჭიროებს შეზღუდული შესაძლებლობის საკითხისადმი მაღალი ცნობიერების არსებობას, რაც გულისხმობს სასამართლოს მიერ პირის შეზღუდული შესაძლებლობებისადმი ყურადღებიანობის მოთხოვნის დაცვას, მისი შესაძლებლობებისა და საჭიროებების გათვალისწინებას, შეზღუდული შესაძლებლობის მქონე პირთან ეფექტიანი კომუნიკაციის მიზნით ფიზიკურ და სოციალურ გარემოში არსებული ხელშემწყობი და ხელშემშლელი ფაქტორების გაცნობიერებას და გათვალისწინებას. მოსამართლემ თავი უნდა შეიკავოს ვარაუდების გაკეთებისაგან, რომლებიც ეფუძნება შეზღუდულ შესაძლებლობებს.

5. სამართალწარმოების პროცესში შეზღუდული შესაძლებლობის მქონე პირებთან კომუნიკაციისას უნდა იქნეს დაცული შემდეგი პრინციპები:

ა) კომუნიკაციის დამყარება უშუალოდ შეზღუდული შესაძლებლობის მქონე პირთან და არა მის თანმხლებ პირთან (მხარდამჭერი, ჟესტური ენის მცოდნე თარჯიმანი (სურდოთარჯიმანი) და სხვ.);

ბ) პროცესის ყველა მონაწილის მიმართ კომუნიკაციის ერთიანი ფორმების გამოყენება, გარდა იმ შემთხვევისა, როცა განსხვავებული კომუნიკაციის აუცილებლობაზე თავად შეზღუდული შესაძლებლობის მქონე პირი მიუთითებს;

გ) იმგვარი სიტყვების გამოყენების აკრძალვა, რომლებიც ქმნიან სტერეოტიპებს.

6. შეზღუდული შესაძლებლობის მქონე პირებთან, განსაკუთრებით, კომუნიკაციის დარღვევის მქონე პირებთან (მეტყველების დარღვევის მქონე) კომუნიკაციისას მოსამართლემ უნდა გამოიჩინოს მეტი ყურადღება, მოთმინება, დაელოდოს საუბრის დასრულებას, თავი შეიკავოს შესწორებისგან. შეზღუდული შესაძლებლობის მქონე პირის მოსაზრების ბუნდოვანების შემთხვევაში მოსამართლემ უნდა განმარტოს ის, რაც გასაგებია და მისცეს პროცესის მონაწილეს პასუხის გაცემის/დაზუსტების შესაძლებლობა.

7. სამართალწარმოების პროცესში უნდა იქნეს გათვალისწინებული კომუნიკაციის კონტექსტი და მისი მნიშვნელობა. კერძოდ, სმენადაქვეითებულ მოსარჩელესთან კომუნიკაციისას, რომელიც მიუთითებს ჟესტური ენის მცოდნე თარჯიმნის (სურდოთარჯიმნის) საჭიროებაზე, ასეთი თარჯიმნის წარმოდგენამდე შესაძლებელია გამოყენებულ იქნეს კომუნიკაციის წერილობითი ფორმა, თუ ის ყველა გარემოების გათვალისწინებით უზრუნველყოფს ეფექტური კომუნიკაციის შესაძლებლობას. თუ მოსარჩელე იყენებს ჟესტების ენას და წარადგენს კომპლექსურ და მოცულობით ინფორმაციას, აუცილებელია ჟესტური ენის მცოდნე თარჯიმნის (სურდოთარჯიმნის) გამოყენება.

**მუხლი 4. გადაადგილების შეზღუდული უნარის მქონე პირთან კომუნიკაციის სტანდარტი**

1. სასამართლომ იმ პირისათვის, რომელსაც შეზღუდული აქვს გადაადგილების უნარი, დახმარების გაწევამდე, შესაბამისი პირისგან უნდა მიიღოს ინფორმაცია ასეთი დახმარების გაწევის საჭიროებისა და ფორმის თაობაზე.

2. სასამართლო წინასწარ უნდა დაინტერესდეს, რა სახის პრობლემები და ბარიერები შეიძლება წარმოიშვას შეზღუდული შესაძლებლობის მქონე პირის მონაწილეობით საპროცესო მოქმედების განხორციელების პროცესში და როგორ შეიძლება მათი აღკვეთა.

3. სასამართლომ უნდა შეამოწმოს იმ ადგილების შეღწევადობა, სადაც დაგეგმილია შეზღუდული შესაძლებლობის მქონე პირთან ერთად საპროცესო მოქმედების განხორციელება.

4. შეზღუდული შესაძლებლობის მქონე პირის ინტერესების გათვალისწინებით სასამართლომ უნდა უზრუნველყოს ზომების მიღება, რათა საქმე ყოველმხრივ იქნეს გამოკვლეული, არ გაჭიანურდეს მხარეთა პაექრობა და საქმის განხილვა დამთავრდეს რაც შეიძლება სწრაფად – ერთ სასამართლო სხდომაზე.

5. შეზღუდული შესაძლებლობის მქონე პირთათვის სამართალწარმოების ხელმისაწვდომობის მიზნით სასამართლო აუცილებლობის შემთხვევაში უზრუნველყოფს შეზღუდული შესაძლებლობის მქონე პირის საქმის განხილვაში დისტანციურ მონაწილეობას.

**მუხლი 5. უსინათლო და მხედველობის დარღვევის მქონე პირთან კომუნიკაციის სტანდარტი**

1. სასამართლომ მხედველობის დარღვევის მქონე პირს უნდა გააცნოს იმ ადგილის მოკლე აღწერილობა, სადაც ტარდება სასამართლო პროცესი, ასევე იმ ბარიერების შესახებ ინფორმაცია, რომელმაც შეიძლება შეაფერხოს პირის გადაადგილება. სასამართლომ დახმარების გაწევამდე შესაბამისი პირისგან უნდა მიიღოს ინფორმაცია ასეთი დახმარების გაწევის საჭიროების თაობაზე.

2. საქმის განხილვის ნებისმიერ ეტაპზე მოსამართლემ ან პროცესის მონაწილე სხვა მონაწილე პირმა უნდა უზრუნველყოს საკუთარი თავის წარდგენა.

3. სასამართლო პროცესზე მხარის მიერ ახალი დოკუმენტის ან მასალის წარდგენისას, მოსამართლემ ან სხდომის მდივანმა უნდა უზრუნველყოს შეზღუდული შესაძლებლობის მქონე პირისთვის დოკუმენტში არსებული საქმისათვის რელევანტური ინფორმაციის ხმამაღლა ამოკითხვა ან აღწერა, რის შესახებაც უნდა იქნეს გაფრთხილებული მხედველობის დარღვევის მქონე პირი.

4. მხედველობის დარღვევის მქონე პირისათვის ნებისმიერი დოკუმენტის მიწოდება უნდა განხორციელდეს მის მიერ შერჩეული ფორმით (ბრაილის შრიფტი, აუდიო მოწყობილობა, მსხვილი შრიფტი და სხვ.). მიწოდება უნდა განხორციელდეს ხელმისაწვდომი ფორმით. სასამართლო უნდა დარწმუნდეს, რომ დოკუმენტის აუდიოჩანაწერი არის გასაგები და ადვილად აღქმადი.

5. მხედველობის დარღვევის მქონე პირის დოკუმენტზე ხელმოწერისას უნდა მოხდეს მისთვის დოკუმენტის შინაარსის წინასწარ გაცნობა.

6. თუ უსინათლო პირი გამცილებელ ძაღლთან (გიდი ძაღლი) ერთადაა, დაუშვებელია მასთან როგორც ჩვეულებრივ შინაურ ცხოველთან მოქცევა.

**მუხლი 6. ყრუ და სმენის დაქვეითების მქონე პირთან კომუნიკაციის სტანდარტი**

1. მოსამართლემ სმენის დაქვეითების განსხვავებული ხარისხის გათვალისწინებით საჭიროების შემთხვევაში უნდა მიიღოს ინფორმაცია სმენადაქვეითებული პირისაგან შეთავაზებული კომუნიკაციის ფორმებიდან მისთვის სასურველი ფორმის თაობაზე.

2. მოსამართლემ უნდა ისაუბროს გასაგებად, არ მოახდინოს სიტყვების ზედმეტად ხაზგასმა ასეთი საჭიროების არარსებობის შემთხვევაში. შეზღუდვის ფორმისა და ინტენსივობის მიხედვით მოსამართლემ უნდა შეარჩიოს შესაბამისი ხმის ტემბრი.

3. სასამართლომ, საჭიროების შემთხვევაში, პირთან საუბრის დაწყებისას კომუნიკაციის ალტერნატიული ფორმებით უნდა მიიპყროს სმენის დაქვეითების მქონე პირის ყურადღება და დარწმუნდეს, რომ მას არ გამორჩა საუბრის, ინსტრუქციის, ინფორმაციის ნაწილი.

4. მოსამართლემ უნდა გაიმეოროს ნათქვამი სმენადაქვეითებული პირის მიერ ამგვარი მითითებისას და საჭიროების შემთხვევაში უნდა მოახდინოს ალტერნატიული ფორმულირება. მოსამართლე უნდა დარწმუნდეს, რომ მიწოდებული ინფორმაცია გასაგებია სმენადაქვეითებული პირისათვის.

5. საქმის განხილვის პროცესში კომუნიკაციასთან დაკავშირებული სირთულეების წარმოშობისას, სმენადაქვეითებული პირის თანხმობით სასამართლოს მიერ უნდა იქნეს გამოყენებული კომუნიკაციის წერილობითი ფორმა ან ჟესტური ენის მცოდნე თარჯიმანი (სურდოთარჯიმანი). სმენადაქვეითებული პირისთვის წერილობითი ფორმით გადასაცემი შეტყობინებები უნდა იქნეს შედგენილი საპროცესო კანონმდებლობით დადგენილი წესით და უნდა იყოს შეძლებისდაგვარად მოკლე და მარტივი.

**მუხლი 7. ინტელექტუალური დარღვევის და/ან კომუნიკაციის დარღვევის მქონე პირთან კომუნიკაციის სტანდარტი**

1.სასამართლომ, პროცესის მონაწილეთა თანაბარი შესაძლებლობის უზრუნველყოფის მიზნით, შესაბამის პირებთან კომუნიკაციის მეშვეობით უნდა მიიღოს ინფორმაცია ინტელექტუალური დარღვევის სახის და ინტენსივობის შესახებ.

2. სასამართლომ ინტელექტუალური დარღვევების მქონე პირთან კომუნიკაცია უნდა განახორციელოს ისეთივე ენითა და ტერმინოლოგიით, როგორც პროცესის მონაწილე სხვა პირებთან, გარდა იმ შემთხვევისა, როდესაც შეზღუდული შესაძლებლობის მქონე პირი, მხარდამჭერი, წარმომადგენელი ან შეზღუდული შესაძლებლობის მქონე პირის თანხმლები მიუთითებენ განსხვავებული კომუნიკაციის საჭიროებაზე.

3. სასამართლომ ინტელექტუალური დარღვევების მქონე პირებთან კომუნიკაცია შეიძლება აწარმოოს ასევე წერილობითი ფორმით. ზეპირი კომუნიკაციისას სასამართლომ თავი უნდა აარიდოს რთული თანწყობილი და გრძელი წინადადებების გამოყენებას და გასცეს ინფორმაცია მოკლე და მარტივი წინადადებებით.

4. სასამართლოს, საჭიროების შემთხვევაში, შეუძლია თვალსაჩინოებისთვის გამოიყენოს ილუსტრაციები და ფოტოსურათები. სასამართლო უნდა დარწმუნდეს, რომ პირმა გადაცემული ინფორმაცია სწორად აღიქვა. ამ მიზნით შეიძლება პირს ეთხოვოს მისი შესაძლებლობის ფარგლებში მიღებული ინფორმაციის გამეორება. საჭიროების შემთხვევაში შესაძლებელია ინფორმაციის ხელახლა მიწოდება, შესაძლებლობის ფარგლებში, უფრო გამარტივებული ფორმით.

5. მოსამართლემ შეკითხვები უნდა დასვას იმ ფორმით, რომ საჭიროებდეს მაქსიმალურად მოკლე პასუხს ან თავის დაკვრას.

6. პირს, რომელსაც აქვს ინტელექტუალური ან კომუნიკაციის დარღვევა, სასამართლომ არ უნდა შეაწყვეტინოს ან შეუსწოროს ნათქვამი და საუბარში ჩაერთოს მხოლოდ მაშინ, როდესაც დარწმუნდება, რომ მან უკვე დაასრულა თავისი განმარტება.

7. სასამართლო უნდა აცნობიერებდეს იმ ფაქტს, რომ მეტყველების სირთულეების მქონე პირთან კომუნიკაცია შესაძლოა მეტ დროს მოითხოვდეს და აღნიშნული, საჭიროების შემთხვევაში, განუმარტოს პროცესის სხვა მონაწილე პირებსაც.

8. თუ კომუნიკაციის დარღვევის მქონე პირი თვალსაჩინოებისთვის იყენებს კომუნიკაციის ალტერნატიულ ფორმატებს (ფოტოებს, სიმბოლოებს, აპლიკაციებს და სხვ.), სასამართლომ პროცესის მიმდინარეობისას ვერბალურად უნდა აღწეროს ყველა ალტერნატიული ფორმატი, რაზეც პირი მიუთითებს და დარწმუნდეს, რომ სწორად იგებს მის მიერ ამგვარი ალტერნატიული ფორმატით განხორციელებულ კომუნიკაციას.

**მუხლი 8. შეზღუდული შესაძლებლობის მქონე პირთან კომუნიკაციის ტრენინგი**

მოსამართლეს და სასამართლო საქმისწარმოებაში მონაწილე სასამართლოს აპარატის შესაბამის მოსამსახურეს გავლილი უნდა ჰქონდეს „შეზღუდული შესაძლებლობის მქონე პირებთან კომუნიკაციისა და ბავშვზე მორგებული გარემოს უზრუნველყოფის მიზნით მოსამართლეთა და სასამართლოს მოხელეთა ტრენინგების შესახებ“ საქართველოს იუსტიციის უმაღლესი საბჭოს 2018 წლის 25 ივნისის №1/218 გადაწყვეტილებით გათვალისწინებული ტრენინგი.

**განმარტებითი ბარათი**

**საქართველოს იუსტიციის უმაღლესი საბჭოს დადგენილების პროექტზე**

**„შეზღუდული შესაძლებლობის მქონე პროცესის მონაწილეებთან მუშაობის**

**სტანდარტებისა და მეთოდიკის დამტკიცების შესახებ“**

**პროექტის მიღების მიზეზი**

„საერთო სასამართლოების შესახებ“ საქართველოს ორგანული კანონის 49-ე მუხლის პირველი პუნქტის „კ6“ ქვეპუნქტისა და „შეზღუდული შესაძლებლობის მქონე პირთა უფლებების შესახებ“ საქართველოს კანონის 23-ე მუხლის შესაბამისად, საქართველოს იუსტიციის უმაღლესი საბჭო უზრუნველყოფს შეზღუდული შესაძლებლობის მქონე პირთათვის სამართალწარმოების ხელმისაწვდომობას და ამ მიზნით, შეიმუშავებს შეზღუდული შესაძლებლობის მქონე პროცესის მონაწილეებთან მუშაობის სტანდარტებსა და მეთოდიკას, რომლითაც გათვალისწინებული იქნება სასამართლოში ამ კატეგორიის საქმეთა განხილვის სპეციფიკურობა. აღნიშნულიდან გამომდინარე, შემუშავებულ იქნა საქართველოს იუსტიციის უმაღლესი საბჭოს წინამდებარე დადგენილების პროექტი.

პროექტით განსაზღვრულია შეზღუდული შესაძლებლობის მქონე პროცესის მონაწილეებთან მუშაობის პროცედურული მექანიზმები და ნებისმიერი გონივრული მისადაგება იმისათვის, რომ შეზღუდული შესაძლებლობის მქონე პირმა სრულფასოვანი მონაწილეობა შეძლოს სასამართლო საქმისწარმოების პროცესში. ამასთან, პროექტით დადგენილი სტანდარტის დაცვის მოთხოვნა ვრცელდება როგორც მოსამართლეზე, ისე სასამართლო საქმისწარმოებაში მონაწილე აპარატის შესაბამის მოსამსახურეზე.

პროექტი შედგება ზოგადი პრინციპებისგან, რომლებსაც სასამართლო ეყრდნობა შეზღუდული შესაძლებლობის მქონე პირებთან ეფექტური კომუნიკაციის პროცესში, ასევე მოიცავს ზოგად რეკომენდაციებს მისაწვდომი კომუნიკაციის შესახებ, კომუნიკაციის სტანდარტებს გადაადგილების შეზღუდული უნარის მქონე პირთან, უსინათლო და მხედველობის დარღვევის მქონე პირთან, ყრუ და სმენის დაქვეითების მქონე პირთან, ინტელექტუალური დარღვევის და/ან კომუნიკაციის დარღვევის მქონე პირთან ურთიერთობისას. ამასთან, პროექტით გათვალისწინებულია სავალდებულო ტრენინგები მოსამართლეებისთვის და სასამართლო საქმისწარმოებაში მონაწილე სასამართლოს აპარატის შესაბამისი მოსამსახურეებისთვის.

პროექტი შემუშავებულია გაეროს 2020 წლის შეზღუდული შესაძლებლობის მქონე პირებისთვის მართლმსაჯულებისადმი ხელმისაწვდომობის პრინციპების, აშშ-ის ცალკეული შტატების (მიჩიგანი, ფლორიდა) შეზღუდული შესაძლებლობის მქონე პირებისათვის სასამართლოების ხელმისაწვდომობასთან დაკავშირებული გზამკვლევების, ასევე სმენადაქვეითებული პირების სასამართლოზე ხელმისაწვდომობის თაობაზე ამერიკის ადვოკატთა ასოციაციის გზამკვლევის საფუძველზე.

**პროექტის მიღებით გამოწვეული საფინანსო-ეკონომიკური შედეგების გაანგარიშება**

პროექტის მიღება არ გამოიწვევს საქართველოს სახელმწიფო ბიუჯეტიდან დამატებითი ასიგნებების გამოყოფას.

**პროექტის ავტორი და წარმდგენი**

პროექტის ავტორი და წარმდგენია საქართველოს იუსტიციის უმაღლესი საბჭო.